
Helyettesítő termékek a tej esetében

Dolgozatom célja a helyettesítő termékek hátterének bemutatása egy konkrét esettanulmány segítségével. Ez az esettanulmány a tej helyettesítőivel, s ennek a cserének az okaival foglalkozik. A primer kutatásom során egy kérdőíves felmérést végeztem a Kaposváron élő 18 és 35 év közötti lakosság körében. A tej helyettesítőinek feltérképezése mellett arra is kíváncsi voltam, hogy mégis a megkérdezettek hány százaléka van tisztában a tejes dobozokon olvasható ESL felirat jelentésével, valamint azzal, hogy egy átlagos magyar boltban mennyiért lehet kapni egy liter 2,8%-os tejet. Emellett azt is megkérdeztem, hogy a tej bizonyított pozitív hatásai közül melyikekről hallottak már. A tej néhány alkotóeleme negatív reakciót válthat ki a fogyasztóban, amely különböző betegségekhez vezethet, mint például a laktóz intolerancia, így az is fontos volt, hogy a válaszadók mekkora hányada szenved olyan betegségben, amely miatt nem fogyaszthat tejet.
A kutatás során az alábbi következtetésekre jutottam:
A megkérdezettek többsége heti rendszerességgel fogyaszt tejet. Italvásárlásuk során a válaszadók elsődlegesen az adott termék árát nézik meg. Csak ezután következik a sorban az ízletesség. A felmérésből kiderül, hogy nincs lényegi különbség a férfiak és a nők között a tejfogyasztás tekintetében, mint ahogyan az sem befolyásolja a tejfogyasztást, hogy az adott ember mennyi idős vagy mekkora a legmagasabb iskolai végzettsége. A kutatás során fény derült arra, hogy a fogyasztók nem rendelkeznek megfelelő információkkal sem a tej pozitív hatásait illetően, sem pedig az ESL tej jelentéséről. Az is kiderült, hogy a tejre legfőképpen a juiceok és az ásványvíz jelent veszélyt, így ezek nevezhetők a tej legjobb helyettesítőinek. A juice és az ásványvíz is megelőzte a tejet mind a kedveltség, mind az egészségesnek tartott kategóriában. A helyettesítő termékek visszaszorítása érdekében az egyetlen megoldás az, ha az adott termék összes gyártója összefog és együttesen lép fel a helyettesítő termékkel szemben.



